Illum il-Kunsill approva r-rapport annwali tiegħu dwar l-implimentazzjoni tar-Regolament 1049/2001 dwar l-aċċess pubbliku għad-dokumenti. Ir-rapport juri li kważi 380 000 dokument ġew elenkati fir-reġistru pubbliku fil-31 ta' Diċembru 2017. Minn dawn id-dokumenti, 70% huma pubbliċi u jistgħu jitniżżlu mill-internet. Is-sena l-oħra, ġew miżjuda fir-reġistru 25 514-il dokument bil-lingwa oriġinali, li 70% minnhom - jew 17 923 dokument, issa huma pubbliċi. Ir-reġistru pubbliku tal-Kunsill ġie kkonsultat madwar 400 000 darba. Kulħadd jista' jitlob aċċess għad-dokumenti elenkati fir-reġistru pubbliku li għadhom mhumiex pubbliċi. L-aċċess jista' jinċaħad biss fuq il-bażi ta' waħda mill-eċċezzjonijiet previsti fir-Regolament 1049/2001. Dawn jinkludu l-ħtieġa li jiġi protett il-proċess tat-teħid ta' deċiżjonijiet tal-istituzzjoni u l-interess pubbliku fir-rigward tar-relazzjonijiet internazzjonali, is-sigurtà pubblika u l-kwistjonijiet militari. Jekk jiġi miċħud l-aċċess fl-istadju inizjali, tista' ssir applikazzjoni konfermatorja. Fl-2017, il-Kunsill irċieva 2 597 talba inizjali għal aċċess għad-dokumenti u 31 applikazzjoni konfermatorja, li jeħtieġu l-analiżi ta' 8 000 dokument. Fl-istadju inizjali, ingħata aċċess sħiħ għal 5 466 dokument (68.3%) u aċċess parzjali għal 678 dokument (8.5%). Fir-rigward ta' applikazzjonijiet konfermatorji, ingħata aċċess sħiħ għal 25 dokument (18.5%) u aċċess parzjali għal 26 dokument (19.3%). F'termini ta' oqsma ta' politika, kważi nofs id-dokumenti mitluba kienu relatati mal-ġustizzja u l-affarijiet interni, l-ambjent, ir-relazzjonijiet esterni u l-politika ekonomika u monetarja. Terz mit-talbiet waslu mid-dinja akkademika u kwart ieħor mir-rappreżentanti ta' diversi organizzazzjonijiet tas-soċjetà ċivili u tas-settur privat. Rapport annwali dwar l-aċċess għad-dokumenti għall-2017 Fittex fir-reġistru pubbliku Talba għal dokument (formola online) Ara l-paġna tal-laqgħa